Diari Oficial de la Generalitat Valenciana


Sumari del DOGV 5006, del 16-05-2005 (2005/4741)

RESOLUCIÓ de 27 d'abril de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni entre la Generalitat Valenciana i el Col·legi Oficial d'Enginyers Tècnics Industrials de València per a la prestació de servicis de certificació de firma electrònica.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5006

Data del DOGV
:   16-05-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/4741


Data del document
:   27-04-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * enginyer
    * telecomunicació
    * col·legi professional
    * signatura electrònica
    * cooperació administrativa
    * comunicació de dades

RESOLUCIÓ de 27 d'abril de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni entre la Generalitat Valenciana i el Col·legi Oficial d'Enginyers Tècnics Industrials de València per a la prestació de servicis de certificació de firma electrònica. [2005/Q4741]
  
Subscrit, després de la tramitació prèvia reglamentària, entre la Generalitat Valenciana i el Col·legi Oficial d'Enginyers Tècnics Industrials de València, el 10 de gener de 2005, un conveni per a la prestació de servicis de certificació de firma electrònica, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0230/2005, i que figura com a annex d'esta resolució.
  
València, 27 d'abril de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni entre la Generalitat Valenciana i el Col·legi Oficial d'Enginyers Tècnics Industrials de València per a la prestació de servicis de certificació de firma electrònica
  
València, 10 de gener de 2005
  
Reunits
  
D'una banda, Blanca Martínez de Vallejo Fuster, que actua en l'exercici del seu càrrec com a autoritat certificadora de la Generalitat Valenciana en virtut del seu nomenament com a secretària autonòmica de Telecomunicacions i Societat de la Informació, d'acord amb el que disposa l'article 24 del Decret 114/2003, d'11 de juliol, del Consell de la Generalitat, i en nom i representació de la Generalitat Valenciana, en virtut de les competències atribuïdes en el Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana, facultada per a la firma del present conveni pel Ple del Consell del dia 3 de desembre de 2004.
  
D'una altra banda, Francisco Garzón Cuevas, com a degà del Col·legi Oficial d'Enginyers Tècnics Industrials de València i de les seues delegacions, com a corporació de dret públic i amb personalitat jurídica única, en nom i representació d'este i facultat per a la firma del present conveni per Acord de la Junta de Govern, de data 30 de setembre de 2004.
  
Estos dos que intervenen afirmen i reconeixen recíprocament la seua suficiència i vigència de les seues respectives facultats per a realitzar el present conveni, i, a l'efecte
  
Exposen
  
La Llei 59/2003, de 19 de desembre, de Firma Electrònica, regula l'ús de la firma electrònica, el reconeixement de la seua eficàcia jurídica i la prestació al públic de servicis de certificació, i s'estén l'àmbit subjectiu a tots els prestadors de servicis establits a Espanya.
  
Per la seua banda, amb respecte absolut als requisits i a les condicions establides en la Llei 59/2003, de 19 de desembre, de Firma Electrònica, el 2n Pla de Modernització de la Comunitat Valenciana establix com una línia d'actuació la consecució d'una societat global de la informació i el coneixement, s'aposta fermament per la implantació de la teleadministració de la Generalitat Valenciana, es facilita l'entorn i la implantació de la firma electrònica i la seua aplicació als ciutadans en la seua relació amb l'administració, i es vetla, en tot moment, per la seguretat i la confidencialitat necessària.
  
El Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana té com a objectiu establit en l'article 1.a, la regulació de l'ús de la firma electrònica avançada en l'àmbit de la Generalitat Valenciana, les seues entitats autònomes i les empreses dependents, i en les relacions que puguen establir amb totes estes els ciutadans, les empreses i d'altres administracions públiques. A més, com establix l'article 3.2.a del mateix decret, es fomentarà l'accés dels ciutadans i de la resta d'organitzacions, tant locals com nacionals, a les tecnologies de la informació i de les comunicacions, que facen possible l'accés a la firma electrònica.
  
Així mateix, es fomentarà la col·laboració i la cooperació amb les distintes administracions per a assegurar la compatibilitat dels sistemes en benefici dels usuaris.
  
Per la seua banda, el Col·legi Oficial d'Enginyers Tècnics Industrials de València, a instància d'Alfonso Almenar Pérez en representació d'este, va sol·licitar la inscripció i el registre de l'adaptació dels seus estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, la qual cosa es resol positivament amb data 16 de gener de 2002.
  
Les dos parts estan interessades en la firma del present conveni per a garantir l'autenticitat, la integritat i la conservació dels documents, a través de la firma electrònica, la qual proporciona l'adequada seguretat jurídica, al mateix temps que facilita als ciutadans les relacions amb l'administració a través de tècniques i mitjans electrònics, informàtics i telemàtics, i és per això que es formalitza el present conveni de col·laboració d'acord amb les següents:
  
Clàusules
  
Primera. Objecte
  
El present conveni té per objecte la prestació de servicis de certificació de firma electrònica avançada per part de la Generalitat Valenciana, per mitjà d'un equipament i d'unes aplicacions informàtiques necessàries per a l'emissió i la gestió de claus i certificats reconeguts. El dit equipament inclou els mecanismes i els sistemes de suport per a la salvaguarda de dades i la protecció de tots els sistemes que el componen.
  
Segona. Regulació legal
  
La firma digital està fonamentada per la legislació espanyola i la comunitària, i es destaquen les lleis i les directives següents:
  
- Llei 59/2003, de 19 de desembre, de Firma Electrònica.
  
- Directiva 1999/93/CE, de 13 de desembre, per la qual s'establix un marc comunitari per a la firma electrònica.
  
Tercera. Àmbit d'aplicació
  
La Generalitat Valenciana podrà prestar els servicis de certificació de firma electrònica a totes aquelles persones que tinguen la condició d'usuari d'acord amb la normativa vigent i amb el present conveni, quan els dits usuaris es relacionen amb el del Col·legi Oficial d'Enginyers Tècnics Industrials de València, en el marc de les seues respectives competències.
  
Després de la firma del present conveni este Col·legi Professional d'Enginyers Tècnics Industrials de València es constituïx en autoritat de registre de la ACCV, per mitjà de la qual es dota el Col·legi Professional d'una ferramenta que permet l'emissió i la gestió de claus i certificats reconeguts de la ACCV. El Col·legi Professional en qualitat d'autoritat de registre emetrà certificats als seus col·legiats de forma que actualitze la vida d'estos (la dels certificats quant a la seua suspensió, revocació, renovació i expiració), i el Col·legi Professional oferirà, en tot moment, informació sobre qui pot exercir com a enginyer tècnic industrial i podrà accedir amb el certificat digital de la ACCV a la dita base de dades del Col·legi per a la seua comprovació.
  
Els certificats digitals són un conjunt de dades que identifiquen la persona física com a ciutadà i li permeten firmar. L'Autoritat de Certificació de la Comunitat Valenciana (ACCV) garantix l'autenticitat, la integritat i la conservació de la informació a través de la firma electrònica avançada, i li proporciona l'adequada seguretat jurídica.
  
El Col·legi Professional crearà els llocs web segurs del mateix Col·legi Professional, és a dir, portals d'Internet als quals només es pot entrar utilitzant el certificat digital, i els quals reconeixen la identitat i les característiques de l'usuari que accedix a estos. Així es crearia un lloc on tots els membres de l'Enginyeria Tècnica Industrial tindran la seua zona privada i segura, a la qual només podran accedir els mateixos col·legiats utilitzant els certificats digitals de l'Autoritat de Certificació que emetrà el Col·legi d'Enginyers Tècnics Industrials de València en qualitat d'autoritat de registre.
  
Es tracta, en definitiva, del muntatge d'un conjunt de servicis, accessibles únicament per mitjà de certificats, que faciliten l'exercici de la professió a través d'Internet, i es tracta de minimitzar la necessitat de desplaçaments físics.
  
Estos servicis telemàtics es trobaran agrupats i disponibles en les zones segures del Col·legi, junt amb els accessos als servicis telemàtics desenvolupats per altres institucions amb què l'Autoritat de Certificació de la Generalitat Valenciana haja arribat a un acord de reconeixement com són l'Agència Tributària, la Tresoreria de la Seguretat Social, els procediments i les aplicacions de la Generalitat Valenciana, les seues entitats autònomes i les entitats de dret públic i les corporacions locals, així com els convenis i els acords que subscriga amb organismes i entitats.
  
Desenvolupament de servicis telemàtics de l'Enginyeria Tècnica Industrial
  
L'objectiu últim dels servicis telemàtics que s'estan desenvolupant és reproduir en el «món virtual» el que actualment es fa en l'exercici professional. Este traspàs del món real al món virtual es farà de forma progressiva, i s'incorporaran servicis telemàtics d'altíssim interés per a l'enginyeria valenciana, de manera que el Col·legi puga oferir als col·legiats. Entre els projectats mereixen destacar-se els següents:
  
- Presentació telemàtica d'escrits firmats digitalment pels col·legiats en els servicis territorials d'Indústria, en el Ministeri de Justícia i en el Consell General de l'Enginyeria Tècnica Industrial.
  
- Secretaria virtual amb el Col·legi.
  
- Consulta i modificació de dades col·legiales per Internet.
  
- Servici de sol·licitud web de certificats.
  
- Consulta de jurisprudència i legislació.
  
- Accés a la borsa de treball.
  
- Accés a les designacions per a peritatges judicials.
  
- Cobraments i pagaments en l'exercici professional, com les taxa de visats.
  
- Consulta de l'estatus dels expedients.
  
- Consultes amb altres col·legis d'Enginyers Tècnics Industrials d'Espanya i el Consell General de Col·legis Autonòmics.
  
En definitiva, amb estos servicis es permetrà que els enginyers tècnics industrials envien escrits o comunicacions als col·legis i consells a través d'una plataforma segura de comunicació amb justificacions de recepció i comunicació. Amb tot això es constata que els beneficis per als enginyers tècnics industrials són evidents.
  
Els certificats digitals d'identitat, denominats certificats usuari, conferixen a cada firma el seu caràcter únic, i seran universals, per la qual cosa serviran per a qualsevol relació jurídica que, a l'efecte, mantinguen els ciutadans usuaris en les seues relacions amb el Col·legi que firma el present conveni i, a més, podran ser utilitzats per a qualsevol relació jurídica que mantinguen els ciutadans usuaris amb la Generalitat Valenciana, les administracions públiques i empreses que hagen subscrit el corresponent conveni amb l'administració de la Generalitat Valenciana, d'acord amb les garanties i els requisits establits per a cada procediment administratiu.
  
Els col·legiats que disposen d'un certificat digital, expedit pel Col·legi podran trobar a la seua disposició els servicis telemàtics que actualment estan disponibles en les diferents administracions públiques, tals com l'Agència Tributària, la Tresoreria General de la Seguretat Social, tant en la pàgina web de la Generalitat Valenciana www.pki.gva.es o en la pàgina web del mateixi Col·legi Professional. No cal oblidar que al cap i a la fi els col·legiats han d'aprofitar com a ciutadans les possibilitats d'este conveni sense haver de constrényer-lo al marc estrictament professional. Es troben disponibles els següents servicis telemàtics accessibles a través de les zones segures del Col·legi:
  
1. Servici Lexnet del Ministeri de Justícia.
  
Este servici permet la presentació d'escrits als jutjats en els procediments en què no es necessita procurador. Que per al cas d'este Col·legi servirà per a la presentació d'informes i peritatges judicials que prèviament estaran visats pel Col·legi Professional.
  
2. Correu electrònic segur.
  
Esta ferramenta permet oferir a tots els col·legiats el compte de correu propi de cada col·legi, i permet tant la descàrrega sobre un client de correu, com l'accés a través d'Internet amb independència de la ubicació física a través de qualsevol navegador web.
  
3. Gestor de documents.
  
Este servici permet dotar als col·legis d'una potent ferramenta per a la classificació i l'arxivament electrònic de documentació. Per mitjà de la seua utilització s'aconseguix un accés autentificat a documentació col·legial a través d'un navegador estàndard.
  
Permet als col·legiats amb certificat digital disposar d'un reposador amb la documentació del seu col·legi en web, la qual cosa possibilita l'accés segur als documents des de qualsevol lloc amb el simple ús d'un navegador estàndard.
  
4. Cens general d'enginyers tècnics industrials.
  
Este servici permetrà la consulta del cens general des de qualsevol lloc a través d'Internet, quan concórrega la finalització s'haurà de poder accedir a este. Les dades oferides són els subministrades pel Col·legi, que manté un estricte compliment de la LOPD.
  
5. Registre telemàtic.
  
Per mitjà d'esta aplicació es permet l'accés a la plataforma de servicis Hermes-web proporcionat pel Col·legi Nacional de Registradors.
  
En la primera fase està previst oferir els servicis de presentació de comptes anuals i de certificats, i es queda per a una segona fase les consultes dels registres Mercantil i de la Propietat.
  
6. Comunicacions d'Intervenció Professional
  
Este servici permet realitzar les comunicacions d'Intervenció Professional des de qualsevol lloc a través d'Internet, el col·legiat haurà d'utilitzar el seu certificat de firma electrònica reconeguda per a firmar comunicacions als servicis territorials d'Indústria, corporacions locals i conselleries.
  
En el present conveni es garantirà l'accés a estos servicis telemàtics actualment disponibles, com també a tots aquells que en el futur entren en funcionament.
  
Quarta. Obligacions de la Generalitat Valenciana
  
La Generalitat Valenciana, en el marc del present conveni, s'obliga a:
  
1. Facilitar el suport tècnic possible per a la utilització dels dispositius de creació i verificació de firma electrònica pels quals opte el Col·legi Oficial d'Enginyers Tècnics Industrials de València, sempre que complisquen un mínim de garanties de seguretat.
  
2. Facilitar al Col·legi Oficial d'Enginyers Tècnics Industrials de València les aplicacions informàtiques necessàries per a gestió dels certificats sol·licitats pels usuaris dels servicis i les aplicacions del Col·legi, és a dir, per a la constitució d'una autoritat de registre en el citat Col·legi.
  
3. Fer constar en cada certificat la identificació de la Generalitat Valenciana com a prestadora de servicis de certificació.
  
4. Realitzar el tractament de les dades personals per al desenvolupament de l'activitat de certificació, amb subjecció a la Llei Orgànica 15/1999, de 13 de desembre, de Protecció de Dades de Caràcter Personal, i aportació dels drets de propietat industrial i intel·lectual, i es garantix la titularitat d'estos.
  
5. Mantindre un registre de certificats, en el qual quedarà constància dels emesos i figuraran les circumstàncies que afecten la suspensió o la pèrdua de vigència dels seus efectes.
  
6. Prestació de l'assistència tècnica necessària amb l'objecte de facilitar al Col·legi Oficial d'Enginyers Tècnics Industrials de València tota la informació que necessiten per al bon funcionament dels sistemes informàtics.
  
7. Prestació de l'assistència tècnica necessària per a l'actualització dels sistemes informàtics i per a la incorporació de la firma electrònica en noves aplicacions i servicis.
  
8. A més, com la Generalitat Valenciana es compromet a expedir certificats reconeguts, compliran les obligacions establides en l'article 20 de la Llei 59/2003, de 19 de desembre, de Firma Electrònica, que són:
  
- Garantir que puga determinar-se amb precisió la data i l'hora en què es va expedir un certificat o es va extingir o es va suspendre la seua vigència.
  
- Demostrar la fiabilitat necessària per a prestar servicis de certificació.
  
- Garantir la rapidesa i la seguretat en la prestació del servici.
  
- Emprar personal amb la qualificació, els coneixements i l'experiència necessaris per a la prestació dels servicis de certificacions oferit i els procediments de seguretat i de gestió adequats en l'àmbit de la firma electrònica.
  
- Utilitzar sistemes i productes fiables que estiguen protegits contra tota alteració i que garantisquen la seguretat tècnica i, si és procedent, criptogràfica dels processos de certificació a què servix de suport.
  
- Prendre mesures contra la falsificació de certificats, i garantir la confidencialitat de les dades de creació de firma durant el procés de generació i el seu lliurament per un procediment segur al firmant.
  
- Conservar registrada tota la informació i documentació relativa a un certificat reconegut, i les declaracions de pràctiques de certificacions vigents en cada moment, durant almenys 15 anys, de manera que puguen verificar-se les firmes efectuades amb este.
  
- Utilitzar sistemes fiables per a emmagatzemar els certificats que permeten comprovar la seua autenticitat i impedir que persones no autoritzades alteren les dades, restringisquen la seua accessibilitat en els supòsits o a les persones que el firmant haja indicat i permeten detectar qualsevol canvi que afecte estes condicions de seguretat.
  
9. La Generalitat Valenciana es compromet a possibilitar als col·legiats, enginyers tècnics industrials de València l'establiment i el funcionament d'una atenció personal d'ús professional (finestreta per a professionals) en el marc i en el desenvolupament del present conveni.
  
La dita atenció hauria de verificar-se a través dels servicis territorials d'Indústria dependents de la conselleria.
  
Cinquena. Obligacions del Col·legi Oficial d'Enginyers Tècnics Industrials de València
  
Per la seua banda, el Col·legi Oficial d'Enginyers Tècnics Industrials de València es compromet a:
  
1. Comprovar la identitat i qualssevol circumstàncies personals dels sol·licitants de certificats rellevants per al fi propi d'estos.
  
2. Emissió de justificant de recepció firmada electrònicament, on conste expressament la data i l'hora de recepció de les comunicacions rebudes.
  
3. Guardar les notificacions, les comunicacions i la documentació emesa i rebuda en les transaccions.
  
4. Xifrar les comunicacions emeses i rebudes.
  
5. Informar la persona que sol·licite el certificat de les condicions necessàries per a la utilització del certificat i de les seues limitacions d'ús.
  
Sisena. Efectivitat i duració del present conveni
  
El present conveni serà efectiu des de la data de la firma, i estendrà la seua vigència per un termini de quatre anys, data que coincidix amb un mandat de la Junta de Govern d'este Col·legi Oficial; i es prorroga automàticament per períodes anuals si no concorre manifestació en contra per alguna de les parts amb una antelació mínima d'un mes a la data de venciment.
  
Setena. Revisió del conveni
  
Tant la Generalitat Valenciana com el Col·legi Oficial d'Enginyers Tècnics Industrials de València podran proposar la revisió d'este conveni en qualsevol moment per a introduir les modificacions que estimen pertinents.
  
Huitena. Resolució del conveni
  
La Generalitat Valenciana podrà resoldre el present conveni quan el Col·legi Oficial d'Enginyers Tècnics Industrials de València incomplira greument o de forma reiterada les seues obligacions arreplegades en la clàusula cinquena d'este conveni.
  
Per la seua banda, el Col·legi Oficial d'Enginyers Tècnics Industrials de València podrà resoldre el present conveni quan hi haguera incompliment de les obligacions de la Generalitat Valenciana establides en la clàusula quarta o existira falta de claredat en el servici prestat.
  
Novena. Protecció de dades personals
  
En compliment del que estabix la normativa vigent en el nostre ordenament sobre protecció de dades de caràcter personal, tenint en compte que per al compliment, per part del Col·legi Oficial d'Enginyers Tècnics Industrials de València, dels servicis en este regulats serà necessari accedir a les dades de caràcter personal dels fitxers titularitat de la Secretaria Autonòmica de Telecomunicacions i Societat de la Informació, des d'este mateix instant el Col·legi Oficial d'Enginyers Tècnics Industrials de València tindrà la consideració d'encarregat de tractament, i a estos efectes, i en virtut del que preveu l'article 12 de la Llei Orgànica 15/1999, de 13 de desembre, es compromet a:
  
1. Tractar les dades que li siguen comunicades per raó del present conveni, i es limita a les actuacions necessàries per a desenvolupar correctament els servicis a favor de la Secretaria Autonòmica de Telecomunicacions i Societat de la Informació.
  
2. No comunicar les dites dades a tercers, fins i tot per a la seua conservació.
  
3. No realitzar cap altre tractament distint del sol·licitat per la Secretaria Autonòmica de Telecomunicacions i Societat de la Informació de les dades a què es tinga accés, ni aplicar o utilitzar les dites dades amb fins distints a l'objecte del tractament.
  
4. Adoptar les mesures de seguretat necessàries per a mantindre la confidencialitat de les dades mentre estes estiguen emmagatzemades, o siguen transmeses a través dels sistemes, els equips i els dispositius de l'encarregat de tractament, i expressament pel que fa a la implantació de les mesures de seguretat de nivell baix, previstes en el Reial Decret 994/1999, d'11 de juny.
  
5. Observar la més estricta confidencialitat respecte dels codis, les identificacions d'usuari i/o les claus d'accés dels sistemes que, si és procedent, li siguen proporcionats per la Secretaria Autonòmica de Telecomunicacions i Societat de la Informació i les altres mesures de seguretat que, si és procedent, s'apliquen en relació amb l'objecte d'este acord.
  
6. Destruir o tornar tota la informació a la Secretaria Autonòmica de Telecomunicacions i Societat de la Informació, una vegada extingit, si ho fóra el present conveni, així com qualsevol suport o document en què conste alguna dada de caràcter personal objecte de tractament.
  
Deu. Dret aplicable i resolució de conflictes
  
La prestació dels servicis de certificació que s'arrepleguen en el present conveni es realitzarà d'acord amb el que disposa el Decret 87/2002, de 30 de maig, del Govern Valencià, sobre Firma Electrònica, i en les disposicions dictades en el seu desplegament, o aquelles que s'apliquen.
  
Per mitjà de la firma del present conveni, les parts es comprometen a resoldre de mutu acord les incidències que puguen sorgir en el seu compliment, i es nomenaran prèviament els representants que hagen de dirimir-los.
  
Les qüestions litigioses que sorgisquen entre les parts durant el desenvolupament i l'execució del present conveni se sotmetran a l'arbitratge i en qualsevol cas davall de la supervisió del Consell Jurídic de la Generalitat Valenciana, de conformitat amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.
  
I com a prova de conformitat amb tot el que s'ha exposat anteriorment, els compareixents firmen el present conveni al lloc i en la data indicats.
  
La secretària autonòmica de Telecomunicacions i Societat de la Informació: Blanca Martínez de Vallejo Fuster.
  
El degà del Col·legi Oficial d'Enginyers Tècnics Industrials: Francisco Garzón Cuevas.